Sklep II Ips 208/96
Sodna praksa Vrhovnega sodišča, 1996-05-15

revizija - dovoljenost revizije - revizija zoper sklep

Po določilu 1. odstavka 400. člena ZPP lahko stranke vložijo revizijo tudi zoper sklep sodišča druge stopnje, s katerim je bil postopek pravnomočno končan. Pravnomočno pa je postopek med drugim končan, če so zoper sprejeto odločbo izčrpana vsa redna pravna sredstva. Kadar pa je odločitev sodišča prve stopnje na podlagi strankine pritožbe razveljavljena v pritožbenem postopku in je zadeva vrnjena sodišču prve stopnje v ponovno odločanje, imamo stanje, ko bo potrebno o zadevi ponovno odločiti na prvi stopnji. Glede na obstoječe stanje zadeve, ko torej ne obstaja niti še pravnomočna odločba sodišča druge stopnje, ni podana temeljna predpostavka za dopustnost revizijskega postopka, ki jo predstavlja pravnomočno končan obnovitveni postopek. Tožničina revizija zoper razveljavitveni sklep sodišča druge stopnje zato ni dovoljena ter jo je moralo revizijsko sodišče v skladu z določili členov 392. in v zvezi s 4. odstavkom 400. člena ZPP zavreči.

Sodišče prve stopnje je s sklepom zavrnilo predlog tožene stranke za obnovo postopka, ker je ocenilo, da niso podani pogoji za obnovo postopka. Na pritožbo tožene stranke pa je sodišče druge stopnje navedeni sklep razveljavilo in vrnilo zadevo sodišču prve stopnje v ponovno postopanje.

Zoper sklep je vložila revizijo tožnica iz revizijskega razloga bistvene kršitve določb pravdnega postopka iz 1. odstavka 354. člena ZPP in predlagala, da naj se izpodbijani sklep razveljavi in vrne zadevo istemu sodišču v ponovno odločanje. V reviziji izvaja, da je pobijani sklep nepravilen in nezakonit, ker med rednim postopkom na prvi stopnji niso bile zagrešene nobene kršitve. Vročitve so bile zaradi toženčeve nedosegljivosti opravljene v skladu s postopkom, po postavljenem začasnem zastopniku. Iz razpoložljivih ugotovitev tudi izhaja, da se je toženec izmikal sprejemu sodnih pisanj in vabilom. Sodišče druge stopnje bi moralo zato pritožbo toženca zoper sklep o zavrnitvi predloga za obnovo postopka zavrniti.

Na vročeno revizijo toženec ni odgovoril, Državno tožilstvo Republike Slovenije pa se ni izjavilo (3. odstavek 390. člena zakona o pravdnem postopku, naprej ZPP).

Po določilu 1. odstavka 400. člena ZPP lahko stranke vložijo revizijo tudi zoper sklep sodišča druge stopnje, s katerim je bil postopek pravnomočno končan. Pravnomočno pa je postopek med drugim končan, če so zoper sprejeto odločbo izčrpana vsa redna pravna sredstva. Kadar pa je odločitev sodišča prve stopnje na podlagi strankine pritožbe razveljavljena v pritožbenem postopku in je zadeva vrnjena sodišču prve stopnje v ponovno odločanje, imamo stanje, ko bo potrebno o zadevi ponovno odločiti na prvi stopnji. Glede na obstoječe stanje zadeve, ko torej ne obstaja niti še pravnomočna odločba sodišča druge stopnje, ni podana temeljna predpostavka za dopustnost revizijskega postopka, ki jo predstavlja pravnomočno končan obnovitveni postopek. Tožničina revizija zoper razveljavitveni sklep sodišča druge stopnje zato ni dovoljena ter jo je moralo revizijsko sodišče v skladu z določili členov 392. in v zvezi s 4. odstavkom 400. člena ZPP zavreči.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.